**Sajtóközlemény**

**Befejeződött a katasztrófavédelem könnyűszerkezetes őrseit megvalósító projekt**

**2021.június 30.**

*A beruházásokkal a cél a katasztrófavédelem reagálóképességének javítása volt. A Sásdon, Letenyén, Kiskunmajsán és Sopronkövesden megépült őrsök működésbe lépésével a tűzoltók káreseményhez történő kiérkezési ideje jelentősen lerövidült. A KEHOP-1.6.0-15-2016-00004 azonosítószámú, Tűzoltóőrsök kialakítása – Könnyűszerkezetes őrsök (Sásd, Letenye, Kiskunmajsa, Sopronkövesd) nevű európai uniós projekt a Kohéziós Alap támogatásával, valamint a Magyar Állam társfinanszírozása mellett 515,31 millió forint vissza nem térítendő európai uniós támogatásból valósult meg.*

Az új ingatlanok rendszerbe illesztése hozzájárult ahhoz, hogy a katasztrófavédelem hatékonyabban működjön, rövidebb legyen a vonulási idő, mindennek köszönhetően gyorsabban lehet felszámolni a káreseményeket, köztük a klímaváltozás, a szélsőséges időjárás miatt bekövetkező eseteket is.

A sopronkövesdi őrs működési területe 20 településre terjed ki. Ezen települések csaknem 310 négyzetkilométeren helyezkednek el, a területen több mint 15 ezer 600 ember él.

A letenyei katasztrófavédelmi őrs a nagykanizsai hivatásos tűzoltó-parancsnokság működési területén tevékenykedik, a hozzá tartozó 28 településen 16 ezer 250 ember élhet nagyobb biztonságban.

A kiskunmajsai katasztrófavédelmi őrs Kiskunmajsa, Csólyospálos, Harkakötöny, Jászszentlászló, Kömpöc, Móricgát, Szank összesen csaknem 21 egyezer lakosának nyújt nagyobb védelmet.

A sásdi őrs pedig harminc település csaknem tizenkétezer lakójának biztonságát szolgálja.

A projektről bővebben a [www.katasztrofavedelem.hu](http://www.katasztrofavedelem.hu) oldalon olvashatnak.

További információ kérhető: Mukics Dániel tűzoltó alezredestől, a 20/669-3613-as telefonszámon.

Budapest, 2021. június 30.

Kommunikációs Szolgálat

BM Országos Katasztrófavédelmi Főigazgatóság